বিএনপির নেতা-কর্মীদের জেল-মামলায় নাস্তানাবুদ করে, তত্ত্বাবধায়ক সরকারের দাবি আমলে না নিয়ে তাদের অধীনেই নির্বাচন করে ১৪ দল আবার ক্ষমতায় ফিরে তাদের ভিশন-২১ পূরণের পথে হাঁটছে। অন্যদিকে শাহবাগের গণজাগরণ মঞ্চকে তাদের ছায়া দিয়ে ভোটের রাজনীতির ফায়দা নিতে চায়। এমনি পরিস্থিতিতে বিএনপি নেত্রী খালেদা জিয়ার নিজের এবং সন্তানদের ছাড়াও দলের ঐক্য আর অস্তিত্ব রক্ষা করে সরকারের বিরুদ্ধে চ্যালেঞ্জ গ্রহণ ছাড়া সামনে কোনো পথ খোলা ছিল না। সূত্র জানায়, বর্তমান অবস্থান খালেদা জিয়াকে এক কঠিন পরিস্থিতির মুখোমুখি দাঁড় করালেও তিনি মনে করেন, সার্বিক পরিস্থিতিতে ভোটারদের পাল্লা যেমন তার দিকে, তেমনি তার দলও সুসংহত হয়েছে। রাজনীতির ময়দানে সরকার বনাম জামায়াতের লড়াইয়ে বিএনপি পর্দার আড়ালেই নয়, তিন নম্বর সারিতে চলে গিয়েছিল। খালেদা জিয়ার বর্তমান অবস্থান বিএনপিকেই সরকারের বিকল্প শক্তি হিসেবে রাজনীতিতে দৃশ্যমান করেছে। এ ছাড়া সরকার বিএনপিতে ভাঙন ধরানোর যে খেলাটি খেলেছিল বিএনপি নেত্রীর এ অবস্থান সেই পথও রুদ্ধ করে দিয়েছে বলে তিনি মনে করেন।